title: Deċiżjoni tal-Kunsill (PESK) 2016/565 tal-11 ta' April 2016 li temenda d-Deċiżjoni 2011/235/PESK dwar miżuri restrittivi diretti kontra ċerti persuni, entitajiet u korpi fil-kuntest tas-sitwazzjoni fl-Iran

text:
               12.4.2016

               MT

               Il-Ġurnal Uffiċjali tal-Unjoni Ewropea

               L 96/41

         DEĊIŻJONI TAL-KUNSILL (PESK) 2016/565
   tal-11 ta' April 2016
   li temenda d-Deċiżjoni 2011/235/PESK dwar miżuri restrittivi diretti kontra ċerti persuni, entitajiet u korpi fil-kuntest tas-sitwazzjoni fl-Iran
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-12 ta' April 2011, il-Kunsill adotta d-Deċiżjoni 2011/235/PESK (1).

               (2)

               Abbażi ta' rieżami tad-Deċiżjoni 2011/235/PESK, il-Kunsill iddeċieda li l-miżuri restrittivi stabbiliti f'dik id-Deċiżjoni għandhom jiġġeddu sat-13 ta' April 2017.

               (3)

               Il-Kunsill ikkonkluda wkoll li l-entrati li jikkonċernaw ċerti persuni inklużi fl-Anness għad-Deċiżjoni 2011/235/PESK għandhom jiġi aġġornati.

               (4)

               Barra minn hekk, ma baqax raġunijiet għalfejn żewġ persuni jinżammu fil-lista ta' persuni u entitajiet soġġetti għall-miżuri restrittivi li tinsab fl-Anness għad-Deċiżjoni 2011/235/PESK, u għalhekk l-entrati li jikkonċernawhom għandhom jitħassru.

               (5)

               Id-Deċiżjoni 2011/235/PESK għandha għalhekk tiġi emendata skont dan,

         ADOTTA DIN ID-DEĊIŻJONI:
   Artikolu 1
   L-Artikolu 6(2) tad-Deċiżjoni 2011/235/PESK huwa sostitwit b'dan li ġej:

      “2.   Din id-Deċiżjoni għandha tapplika sat-13 ta' April 2017. Hija għandha tinżamm taħt rieżami kostanti. Hija għandha tiġġedded, jew tiġi emendata kif adatt, jekk il-Kunsill iqis li l-objettivi tagħha ma ntlaħqux.”.

   Artikolu 2
   L-Anness għad-Deċiżjoni 2011/235/PESK huwa emendat kif jidher fl-Anness għal din id-Deċiżjoni.
   Artikolu 3
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fil-Lussemburgu, il-11 ta' April 2016.

            Għall-Kunsill

            Il-President

         M.H.P. VAN DAM

      (1)  Deċiżjoni tal-Kunsill 2011/235/PESK tat-12 ta' April 2011 dwar miżuri restrittivi diretti kontra ċerti persuni, entitajiet u korpi fil-kuntest tas-sitwazzjoni fl- Iran (ĠU L 100, 14.4.2011, p. 51).

      ANNESS

                  (1)

                  L-entrati għall-persuni li ġejjin huma mħassra mil-lista li tinsab fl-Anness għad-Deċiżjoni 2011/235/PESK:

                              5.

                              HAMEDANI Hossein

                              71.

                              SHARIFI Malek Ajdar

                  (2)

                  L-entrati għall-persuni li ġejjin kif jinsabu fl-Anness għad-Deċiżjoni 2011/235/PESK huma sostitwiti bl-entrati li ġejjin:

                     Persuni

                                 Isem

                                 Informazzjoni ta' identifikazzjoni

                                 Raġunijiet

                                 Data tal-elenkar

                                 “1.

                                 AHMADI- MOQADDAM Esmail

                                 Post tat-twelid: Tehran (Iran) –
                                 Data tat-twelid: 1961

                                 Konsulent Għoli għall-Affarijiet ta' Sigurtà mal-Kap tal-Persunal Ġenerali tal-Forzi Armati. Eks Kap tal-Pulizija Nazzjonali tal-Iran sa kmieni fl-2015. Il-forzi taħt il-kmand tiegħu wettqu attakki brutali fuq protesti paċifiċi, u attakk vjolenti mal-lejl fuq id-dormitorji tal-Università ta' Tehran fil-15 ta' Ġunju 2009.

                                 2.

                                 ALLAHKARAM Hossein

                                 Post tat-twelid: Najafabad (Iran) –
                                 Data tat-Twelid: 1945

                                 Kap tal-Ansar-e Hezbollah u Kurunell fl-IRGC. Huwa kofundatur tal-Ansar-e Hezbollah. Taħt it-tmexxija tiegħu, din il-forza paramilitari kienet responsabbli għal vjolenza estrema waqt repressjoni kontra studenti u universitajiet fl-1999, l-2002 u l-2009.

                                 4.

                                 FAZLI Ali

                                 Viċi Kmandant tal-Basij, eks Kap tal-Korp Seyyed al-Shohada tal-IRGC, Provinċja ta' Tehran (sa Frar 2010). Il-Korp Seyyed al-Shohada huwa inkarigat mis-sigurtà fil-provinċja ta' Tehran u kellu rwol prinċipali taħt ir-responsabbiltà tiegħu fir-repressjoni brutali ta' dimostranti fl-2009.

                                 8.

                                 MOTLAGH Bahram Hosseini

                                 Kap tal-Kmand tal-Armata u tal-Kulleġġ tal-Persunal Ġenerali (DAFOOS). Eks Kap tal-Korp Seyyed al-Shohada tal-IRGC, Provinċja ta' Tehran. Taħt ir-responsabbiltà tiegħu, il-Korp Seyyed al-Shohada kellu rwol prinċipali fl-organizzazzjoni tar-repressjoni tal-protesti.

                                 10.

                                 RADAN Ahmad-Reza

                                 Post tat-twelid: Isfahan (Iran) –
                                 Data tat-twelid: 1963

                                 Inkarigat miċ-Ċentru għall-Istudji Strateġiċi tal-Forza tal-Infurzar tal-Liġi Iranjana, entità marbuta mal-Pulizija Nazzjonali. Eks Kap taċ-Ċentru għall-Istudji Strateġiċi tal-Pulizija, eks Viċi Kap tal-Pulizija Nazzjonali tal-Iran sa Ġunju 2014. Bħala Viċi Kap tal-Pulizija Nazzjonali mill-2008, Radan kien responsabbli għal swat, qtil u arresti u detenzjonijiet arbitrarji ta' dimostranti, imwettqa mill-forzi tal-pulizija.

                                 12.4.2011

                                 14.

                                 SHARIATI Seyeed Hassan

                                 Konsulent u Membru tat-28 Taqsima tal-Qorti Suprema. Eks Kap tal-Ġudikatura ta' Mashhad sa Settembru 2014. Proċessi taħt is-superviżjoni tiegħu tmexxew b'mod sommarju u f'sessjonijiet magħluqa, mingħajr konformità mad-drittijiet bażiċi tal-akkużati, u kienu bbażati fuq stqarrijiet li ġew akkwistati bl-użu ta' pressjoni u tortura. Peress li nħarġu sentenzi ta' eżekuzzjoni bil-massa, inħarġu pieni kapitali mingħajr osservanza tajba ta' proċeduri ta' smigħ ġust.

                                 12.4.2011

                                 16.

                                 HADDAD Hassan (psewdonimu Hassan ZAREH DEHNAVI)

                                 Viċi Uffiċjal tas-Sikurezza tal-Qorti Rivoluzzjonarja ta' Tehran. Eks Imħallef, Qorti Rivoluzzjonarja ta' Tehran, fergħa 26. Kien inkarigat mill-każijiet ta' detenzjoni relatati mal-kriżijiet ta' wara l-elezzjoni u hedded lill-familji tad-detenuti regolarment biex isikkithom. Kien strumentali fil-ħruġ ta' ordnijiet ta' detenzjoni liċ-Ċentru ta' Detenzjoni ta' Kahrizak. F'Novembru 2014, ir-rwol tiegħu fl-imwiet ta' detenuti ġiet rikonoxxuta uffiċjalment mill-awtoritajiet Iranjani.

                                 12.4.2011

                                 17.

                                 SOLTANI Hodjatoleslam Seyed Mohammad

                                 Kap tal-Organizzazzjoni għall-propaganda Iżlamika fil-provinċja ta' Khorasan-Razavi. Eks Imħallef, Qorti Rivoluzzjonarja ta' Mashhad. Proċessi taħt il-ġurisdizzjoni tiegħu tmexxew b'mod sommarju u f'sessjonijiet magħluqa, mingħajr konformità mad-drittijiet bażiċi tal-akkużati. Peress li nħarġu sentenzi ta' eżekuzzjoni bil-massa, inħarġu pieni kapitali mingħajr osservanza tajba ta' proċeduri ta' smigħ ġust.

                                 23.

                                 PIR-ABASSI Abbas

                                 Eks Imħallef, Qorti Rivoluzzjonarja ta' Tehran, fergħa 26. X'aktarx li bħalissa jinsab fi proċess ta' riassenjazzjoni għal funzjoni oħra. Kien inkarigat minn każijiet ta' wara l-elezzjoni, ħareġ sentenzi ta' priġunerija fit-tul matul proċessi inġusti kontra attivisti tad-drittijiet tal-bniedem u diversi sentenzi kapitali lil dimostranti.

                                 12.4.2011

                                 24.

                                 MORTAZAVI Amir

                                 Viċi Kap tal-Unità għall-Affarijiet Soċjali u l-Prevenzjoni tal-Kriminalità fil-ġudikatura fil-provinċja ta' Khorasan-Razavi. Eks Viċi Prosekutur ta' Mashhad. Proċessi taħt il-prosekuzzjoni tiegħu tmexxew b'mod sommarju u f'sessjonijiet magħluqa, mingħajr konformità mad-drittijiet bażiċi tal-akkużati. Peress li nħarġu sentenzi ta' eżekuzzjoni bil-massa, inħarġu pieni kapitali mingħajr osservanza tajba ta' proċeduri ta' smigħ ġust.

                                 26.

                                 SHARIFI Malek Adjar

                                 Imħallef fil-Qorti Suprema. Eks Kap tal-Ġudikatura tal-Lvant tal-Ażerbajġan. Kien responsabbli għall-proċess ta' Sakineh Mohammadi-Ashtiani.

                                 34.

                                 AKBARSHAHI Ali-Reza

                                 Direttur Ġenerali tal-Kwartieri Ġenerali għall-Kontroll tad-Drogi tal-Iran (magħrufa wkoll bħala l-Kwartieri Ġenerali tal-Anti-Narkotiċi). Eks Kmandant tal-Pulizija ta' Tehran. Taħt it-tmexxija tiegħu, il-forza tal-pulizija kienet responsabbli għall-użu ta' forza ekstraġudizzjarja fuq persuni suspettati waqt l-arrest u d-detenzjoni ta' qabel il-proċess. Il-pulizija ta' Tehran kienet implikata wkoll fi tfittxijiet f'dormitorji universitarji f'Tehran f'Ġunju 2009, meta skont kummissjoni Majlis Iranjana, aktar minn 100 student indarbu mill-pulizija u l-Basij.

                                 10.10.2011

                                 40.

                                 HABIBI Mohammad Reza

                                 Eks Viċi Prosekutur ta' Isfahan. X'aktarx li bħalissa jinsab fi proċess ta' riassenjazzjoni għal funzjoni oħra. Kompliċi fi proċedimenti li jċaħħdu l-imputati minn proċess ġust — bħal Abdollah Fathi li ngħata l-mewt f'Mejju 2011 wara li d-dritt li jinstema' u kwistjonijiet ta' saħħa mentali tiegħu ġew injorati minn Habibi matul il-proċess tiegħu f'Marzu 2010. Huwa għalhekk kompliċi fi ksur serju tad-dritt għal proċess dovut, u kkontribwixxa għal użu eċċessiv u dejjem jiżdied tal-piena tal-mewt u għal żieda qawwija fl-eżekuzzjonijiet sa mill-bidu tal-2011.

                                 10.10.2011

                                 43.

                                 JAVANI Yadollah

                                 Post tat-twelid: Isfahan –
                                 Data tat-Twelid: 1956

                                 Konsulent tar-rappreżentant tal-Mexxej Suprem fl-IRGC. Jitkellem regolarment fil-midja bħala rappreżentant tal-fergħa riġida tar-reġim. Kien wieħed mill-ewwel uffiċjali għolja li talbu għall-arrest ta' Moussavi, Karroubi u Khatami. Appoġġa ripetutament l-użu ta' vjolenza u tattiki ħorox ta' interrogazzjoni kontra dimostranti wara l-elezzjoni (iġġustifika stqarrijiet irrekordjati fuq it-televiżjoni), inkluż ordnijiet ta' maltrattament ekstraġudizzjarju ta' dissidenti permezz ta' pubblikazzjonijiet iċċirkolati lill-IRGC u l-Basij.

                                 10.10.2011

                                 50.

                                 OMIDI Mehrdad

                                 Kap tas-Servizzi tal-Intelligence fi ħdan il-Pulizija Iranjana. Eks Kap tat-Taqsima Kriminalità bil-Kompjuter tal-Pulizija Iranjana. Responsabbli għal eluf ta' investigazzjonijiet u akkużi ta' riformisti u avversarji politiċi li jużaw l-Internet. Għaldaqstant huwa responsabbli għal ksur gravi ta' drittijiet tal-bniedem bir-repressjoni ta' persuni li jitkellmu biex jiddefendu d-drittijiet leġittimi tagħhom, inkluża l-libertà tal-espressjoni.

                                 10.10.2011

                                 59.

                                 BAKHTIARI Seyyed Morteza

                                 Post tat-twelid: Mashad (Iran) –
                                 Data tat-Twelid: 1952

                                 Uffiċjal tat-Tribunal Klerikali Speċjali. Eks Ministru għall-Ġustizzja mill-2009 sal-2013.
                                 Matul il-mandat tiegħu bħala Ministru għall-Ġustizzja, il-kondizzjonijiet fil-ħabsijiet fl-Iran waqgħu sew taħt l-istandards internazzjonali aċċettati, u kien hemm trattament ħażin estensiv ta' priġunieri. Barra minn hekk, kellu rwol ewlieni fit-theddid u l-intimidazzjoni tad-dijaspora Iranjana billi ħabbar l-istabbiliment ta' qorti speċjali biex tittratta speċifikament Iranjani li jgħixu barra l-pajjiż. Issorvelja wkoll żieda qawwija fin-numru ta' eżekuzzjonijiet fl-Iran, inklużi eżekuzzjonijiet sigrieti mhux imħabbra mill-gvern, u eżekuzzjonijiet għal reati marbuta mad-drogi.

                                 10.10.2011

                                 61.

                                 MOSLEHI Heydar
                                 (Magħruf ukoll bħala: MOSLEHI Heidar; MOSLEHI Haidar)

                                 Post tat-twelid: Isfahan (Iran) –
                                 Data tat-Twelid: 1956

                                 Konsulent tal-Ġurisprudenza Suprema tal-IRGC. Kap tal-organizzazzjoni għal pubblikazzjonijiet dwar ir-rwol tal-kleru fi gwerra. Eks Ministru tal-Intelligence (2009-2013).
                                 Taħt it-tmexxija tiegħu, il-Ministeru għall-Intelligence kompla l-prassi ta' detenzjoni arbitrarja u persekuzzjoni estensiva ta' dimostranti u dissidenti. Il-Ministeru għall-Intelligence jmexxi s-Sala 209 tal-Ħabs ta' Evin, fejn ħafna attivisti qed jinżammu minħabba l-attivitajiet paċifiċi tagħhom ta' oppożizzjoni għall-gvern. Interrogaturi mill-Ministeru għall-Intelligence issoġġettaw lill-priġunieri fis-Sala 209 għal swat u abbużi mentali u sesswali.

                                 10.10.2011

                                 62.

                                 ZARGHAMI Ezzatollah

                                 Post tat-twelid: Dezful (Iran) –
                                 Data tat-Twelid: 22 ta' Lulju 1959

                                 Membru tal-Kunsill Suprem għaċ-Ċiberspazju u tal-Kunsill għar-Rivoluzzjoni Kulturali. Eks Kap tal-Islamic Republic of Iran Broadcasting (IRIB) sa Novembru 2014. Taħt it-tmexxija tiegħu fl-IRIB, kien responsabbli għad-deċiżjonijiet kollha ta' programmazzjoni. L-IRIB xandar konfessjonijiet furzati ta' detenuti u serje ta' “proċessi finta” f'Awwissu 2009 u f'Diċembru 2011. Dawn jikkostitwixxu ksur ċar tad-dispożizzjonijiet internazzjonali dwar proċess legali ġust u d-dritt għal proċess dovut.

                                 23.3.2012

                                 63.

                                 TAGHIPOUR Reza

                                 Post tat-twelid: Maragheh (Iran) –
                                 Data tat-Twelid: 1957

                                 Membru tal-Kunsill Suprem għaċ-Ċiberspazju. Membru tal-Kunsill Muniċipali ta' Tehran. Eks Ministru għall-Informazzjoni u l-Komunikazzjoni (2009-2012).
                                 Bħala Ministru għall-Informazzjoni, kien wieħed mill-ogħla uffiċjali inkarigati miċ-ċensura u l-kontroll tal-attivitajiet fuq l-Internet u kif ukoll ta' kull tip ta' komunikazzjoni (b'mod partikolari telefowns ċellulari). Matul l-interrogazzjonijiet ta' detenuti politiċi, l-interrogaturi jużaw id-data, l-emails u l-komunikazzjonijiet personali tad-detenuti. F'diversi okkażjonijiet wara l-elezzjoni presidenzjali tal-2009 u matul id-dimostrazzjonijiet fit-toroq, il-linji tat-telefowns ċellulari u s-servizzi tal-sms ġew imblukkati, il-kanali tat-TV bis-satellita ġew iġġammjati l-Internet ġie sospiż lokalment jew mill-inqas tnaqqsitlu r-rapidità.

                                 23.3.2012

                                 64.

                                 KAZEMI Toraj

                                 Kap taċ-Ċentru għall-Investigazzjoni tal-Kriminalità Organizzata, deżinjat mill-UE (magħruf ukoll bħala: Uffiċċju taċ-Ċiberkriminalità jew tal-Pulizija Ċibernetika) F'din il-kapaċità, nieda kampanja għar-reklutaġġ ta' hackers tal-gvern sabiex jikkontrolla aħjar l-informazzjoni fuq l-Internet u jattakka siti “perikolużi”.

                                 23.3.2012

                                 69.

                                 MORTAZAVI Seyyed Solat

                                 Post tat-twelid: Farsan, Tchar Mahal-o-Bakhtiari (Nofsinhar) — (Iran) –
                                 Data tat-twelid: 1967

                                 Sindku tat-tieni l-akbar belt tal-Iran, Mashad, fejn regolarment iseħħu eżekuzzjonijiet pubbliċi. Eks Viċi Ministru għall-Intern għall-Affarijiet Politiċi. Kien responsabbli biex imexxi repressjoni ta' persuni li tkellmu biex jiddefendu d-drittijiet leġittimi tagħhom, inkluża l-libertà tal-espressjoni. Aktar tard maħtur bħala Kap tal-Kumitat Elettorali Iranjan għall-elezzjonijiet parlamentari fl-2012 u għall-elezzjonijiet presidenzjali fl-2013.

                                 23.3.2012

                                 73.

                                 FAHRADI Ali

                                 Prosekutur ta' Karaj. Responsabbli għal ksur gravi tad-drittijiet tal-bniedem, inkluż prosekuzzjonijiet fejn tingħata l-piena tal-mewt. Kien hemm għadd kbir ta' eżekuzzjonijiet fir-reġjun ta' Karaj matul il-mandat tiegħu bħala prosekutur li huwa responsabbli għalihom.

                                 23.3.2012”


title: Deċiżjoni tal-Kummissjoni tas- 16 ta’ Diċembru 2009 li temenda d-Deċiżjoni 2002/622/KE li tistabbilixxi Grupp għal Politika dwar l-Ispettru tar-Radju (Test b’relevanza għaż-ŻEE)

text:
               18.12.2009

               MT

               Il-Ġurnal Uffiċjali tal-Unjoni Ewropea

               L 336/50

         DEĊIŻJONI TAL-KUMMISSJONI
   tas-16 ta’ Diċembru 2009
   li temenda d-Deċiżjoni 2002/622/KE li tistabbilixxi Grupp għal Politika dwar l-Ispettru tar-Radju
   (Test b’relevanza għaż-ŻEE)
   (2009/978/UE)
   IL-KUMMISSJONI EWROPEA,
   Wara li kkunsidrat it-Trattat tal-Unjoni Ewropea u t-Trattat dwar il-Funzjonament tal-Unjoni Ewropea,
   Billi:

               (1)

               Id-Deċiżjoni Nru 676/2002/KE tal-Parlament Ewropew u tal-Kunsill tas-7 ta’ Marzu 2002 dwar qafas regolatorju għall-politika dwar l-ispettru tar-radju fil-Komunità Ewropea (Deċiżjoni dwar l-Ispettri tar-radju) (1) stabbiliet il-qafas regolatorju fl-Unjoni Ewropea għall-politika dwar l-ispettru tar-radju biex tiżgura l-koordinament tal-approċċi politiki u, fejn xieraq, kundizzjonijiet armonizzati fir-rigward tad-disponibbiltà u l-użu effiċjenti tal-ispettru tar-radju meħtieġa għall-istabbiliment u t-tħaddim tas-suq intern fiż-żoni tal-politika tal-Unjoni Ewropea bħall-komunikazzjonijiet elettroniċi, it-trasport u r-Riċerka u l-Iżvilupp. Din id-Deċiżjoni tfakkar li l-Kummissjoni tista’ torganizza konsultazzjonijiet sabiex tikkunsidra l-opinjonijiet tal-Istati Membri, l-istituzzjonijiet tal-Unjoni Ewropea, l-industrija u tal-utenti kollha tal-ispettru tar-radju involuti, kemm dawk kummerċjali u mhux kummerċjali, kif ukoll ta’ partijiet interessati oħra dwar l-iżviluppi teknoloġiċi, tas-suq u dawk regolatorji li jistgħu jirrelataw mal-użu tal-ispettru tar-radju. Skont dawn id-dispożizzjonijiet, il-Kummissjoni adottat, fis-26 ta’ Lulju 2002, id-Deċiżjoni 2002/622/KE li tistabbilixxi Grupp għal Politika dwar l-Ispettru tar-Radju (2) (minn issa ‘l quddiem imsejjaħ “il-Grupp”).

               (2)

               Fl-okkażjoni tar-reviżjoni tad-Direttiva 2002/21/KE tal-Parlament Ewropew u tal-Kunsill tas-7 ta’ Marzu 2002 dwar kwadru regolatorju komuni għan-networks ta’ komunikazzjonijiet u servizzi elettroniċi (Direttiva Kwadru) (3), deher meħtieġ li d-Deċiżjoni 2002/622/KE tiġi emendata sabiex il-kompiti tal-Grupp jiġu adattati għal dan il-qafas regolatorju ġdid.

               (3)

               Id-Deċiżjoni 2002/622/KE għandha għalhekk tiġi emendata kif xieraq,

         ADOTTAT DIN ID-DEĊIŻJONI:
   Artikolu 1
   Id-Deċiżjoni 2002/622/KE hija emendata kif ġej:

               (1)

               Artikolu 2 jinbidel b’dan li ġej:
               “Artikolu 2
               Kompiti
               Il-Grupp għandu jassisti u jagħti parir lill-Kummissjoni dwar kwistjonijiet tal-politika dwar l-ispettru tar-radju, dwar koordinazzjoni tal-approċċi tal-politika, dwar il-preparazzjoni ta’ programmi multiannwali dwar politika tal-ispettru tar-radju u, fejn xieraq, dwar kundizzjonijiet armonizzati fir-rigward tad-disponibbiltà u l-użu effiċjenti tal-ispettru tar-radju meħtieġa għall-istabbiliment u t-tħaddim tas-suq intern.
               Barra minn hekk, il-Grupp għandu jassisti lill-Kummissjoni fil-proposta ta’ għanijiet ta’ politika komuni lill-Parlament Ewropew u l-Kunsill, fejn meħtieġ biex tiġi żgurata l-koordinazzjoni effettiva tal-interess tal-Unjoni Ewropea f’organizzazzjonijiet internazzjonali kompetenti fi kwistjonijiet tal-ispettru tar-radju”.

               (2)

               Fl-Artikolu 4, jiżdied it-tieni subparagrafu:
               “Wara talba tal-Parlament Ewropew u/jew tal-Kunsill lill-Kummissjoni Ewropea għal opinjoni jew rapport tal-Grupp dwar kwistjonijiet tal-politika dwar l-ispettru tar-radju li jikkonċernaw il-komunikazzjonijiet elettroniċi, il-Grupp għandu jadotta tali opinjoni jew rapport, skont l-istess regoli bħal dawk fis-subparagrafu preċedenti. Dawk l-opinjonijiet u r-rapporti għandhom jiġu trażmessi mill-Kummissjoni lill-istituzzjoni li tagħmel it-talba. Fejn xieraq, huma jistgħu jkunu fl-għamla ta’ preżentazzjoni orali lill-Parlament Ewropew u/jew lill-Kunsill mill-president tal-grupp jew membru nnominat mill-Grupp”.

         Artikolu 2
   Dħul fis-seħħ
   Din id-Deċiżjoni għandha tidħol fis-seħħ fl-għoxrin (20) jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Brussel, is-16 ta’ Diċembru 2009.

            Għall-Kummissjoni

         José Manuel BARROSO

            Il-President

      (1)  ĠU L 108, 24.4.2002, p. 1.

      (2)  ĠU L 198, 27.7.2002, p. 49.

      (3)  ĠU L 108, 24.4.2002, p. 33.